六月初一日次韻酬元煇
作者：方回
朝代：宋

paragraphs: 吾不及淵明，愛酒未能止。
不仕亦有祿，頼此天之美。
年年攪饑腸，憂旱復憂水。
邇來甘雨調，惡况已一洗。
□□佳人葠，古綿真附子。
服藥焉用多，寡欲即將理。
固窮豈無說，屢空詎足恥。
彼以盜賊富，乃茲所深鄙。
懷人渴儀刑，秉芳在中沚。
心賞於焉臻，酌水味亦旨。
况有杯中物，侑以來禽李。
清談有餘韻，草木亦側耳。
雲霄自旦奭，丘壑且園綺。
向來榮進念，腐泥沉井底。
相與賡醉吟，所樂不過此。
寄語亨衢人，可弔不可喜。
猗嗟楚子文，庸肯慍三已。